b'\n_START_ARTICLE_\nBatgirl\n_START_SECTION_\nBetty Kane\n_START_PARAGRAPH_\nLa Batgirl de l\'Edat de Plata dels c\xc3\xb2mics (que va ser la primera de totes) va ser encarnada per Betty Kane, neboda de Kathy Kane, \xc3\xa0lies Batwoman. Va apar\xc3\xa9ixer per primer cop a Batman n\xc2\xba139 (amb data de portada d\'abril de 1961), creada per  Bill Finger i Sheldon Moldoff. Batwoman i Batgirl van ser creades com els interessos rom\xc3\xa0ntics de Batman i Robin, en resposta a la suposada relaci\xc3\xb3 homosexual del duo. Despr\xc3\xa9s de Crisis on Infinite Earths, es va usar la continu\xc3\xaftat retroactiva per a esborrar l\'exist\xc3\xa8ncia de Batwoman i de Batgirl._NEWLINE_En la continu\xc3\xaftat postcrisi, Betty Kane va ser reviscuda com a Mary Elizabeth "Bette" Kane, una distingida hero\xc3\xafna coneguda com a Flamebird.\n_START_SECTION_\nBarbara Gordon\n_START_PARAGRAPH_\nLa m\xc3\xa9s coneguda de les Batgirls va ser Barbara Gordon, bibliotec\xc3\xa0ria de dia i filla del comissari de Policia de Gotham City, James Gordon. Vestida com la versi\xc3\xb3 femenina de Batman, Barbara (coneguda com a Babs) va detenir un intent de segrest de Bruce Wayne a les mans del malvat Killer Moth, la qual cosa va atreure l\'atenci\xc3\xb3 de Batman i la va convertir en una superhero\xc3\xafna._NEWLINE_Sorpresa a la seua llar amb son pare, el Joker li va disparar dues vegades a la columna vertebral, fet que la va deixar paral\xc3\xadtica i va haver d\'abandonar la seua carrera de Batgirl per sempre. (Alguns fans han especulat sobre si el Joker va violar Batgirl despr\xc3\xa9s de disparar-li. El que se sap certament \xc3\xa9s que li va prendre fotos nua i despr\xc3\xa9s les va mostrar a son pare, el comissari Gordon.) Barbara va adoptar la identitat d\'Oracle per a continuar ajudant Batman. Va entrenar Cassandra Ca\xc3\xadn, l\'\xc3\xbaltima Batgirl. Barbara va ser atacada pels sequa\xc3\xa7os de M\xc3\xa0scara Negra, Batman la va salvar per\xc3\xb2 li va advertir que ja no estava segura a Gotham, per la qual cosa va haver d\'anar-se\'n a viure a un altre lloc. Despr\xc3\xa9s de marxar a Metr\xc3\xb2polis, va ser infectada pel virus Brainiac. Una vegada que es va desfer del virus, va descobrir que podia moure els peus. _NEWLINE_Ella i les Aus de Presa (Birds of Prey) continuen treballant a Metr\xc3\xb2polis. Oracle ha tornat a treballar amb Batman, per\xc3\xb2 no se sap si Cassandra Ca\xc3\xadn es retira com a Batgirl, ni tampoc se sap si Cassandra s\'ha tornat una supermalvada i \xc3\xa9s la l\xc3\xadder de la Lliga d\'Assassins.\n_START_SECTION_\nHelena Bertinelli\n_START_PARAGRAPH_\nFilla d\'una fam\xc3\xadlia mafiosa, Helena va ser segrestada quan tenia cinc anys per una fam\xc3\xadlia rival. Durant el segrest va ser violada, la qual cosa la va marcar per a tota la vida. La seua fam\xc3\xadlia va ser assassinada durant una guerra entre m\xc3\xa0fies. _NEWLINE_Durant la hist\xc3\xb2ria No Man\'s Land a final dels anys 90, una nova Batgirl va emergir. Ella va ser Ca\xc3\xa7adora (Huntress), Helena Bertinelli._NEWLINE_Un terratr\xc3\xa8mol havia arrasat Gotham City, el govern va declarar la ciutat com una "Terra de Ning\xc3\xba" i Batman va desapar\xc3\xa8ixer. Per a portar ordre a la ciutat, Ca\xc3\xa7adora va assumir la identitat de Batgirl i va descobrir que els criminals li tenien m\xc3\xa9s por que abans. Quan Batman va tornar, li va dir que si li fallava, hauria de renunciar al vestit._NEWLINE_Quan Helena va fallar a protegir Batman de Dues Cares i la seua banda de 200 criminals, ell li va llevar el mantell de Batgirl i va tornar a la disfressa de Ca\xc3\xa7adora.\n_START_SECTION_\nCassandra Ca\xc3\xadn\n_START_PARAGRAPH_\nAmb part d\'avantpassats asi\xc3\xa0tics, Cassandra Ca\xc3\xadn, anomenada "Cassie", va ser l\'\xc3\xbaltima Batgirl. Va prendre el rol amb l\'aprovaci\xc3\xb3 de Batman i de Barbara Gordon. Entrenada per son pare, l\'assass\xc3\xad David Ca\xc3\xadn, per a ser la m\xc3\xa0xima artista marcial i assassina, tot i que Cassandra no sabia parlar. En lloc d\'aix\xc3\xb2, les parts del seu cervell usades per a la parla van ser entrenades per a poder llegir els moviments i llenguatge corporal de l\'altra gent. Va abandonar la identitat de Batgirl en el n\xc3\xbamero 73 (l\'\xc3\xbaltim) del seu propi t\xc3\xadtol. Cassandra va tornar a ser una vagabunda. Un any despr\xc3\xa9s, Cassandra va prendre el rol de supermalvada i es va emprendre el rol de l\xc3\xadder de la Lliga d\'Assassins.\n_START_SECTION_\nUn Any Despr\xc3\xa9s, la Batgirl de Birds of Prey\n_START_PARAGRAPH_\nAl n\xc3\xbamero 96 de Birds of Prey, una parella \xc3\xa9s salvada dels lladres per una dona que porta el que sembla la cl\xc3\xa0ssica disfressa de Batgirl de Barbara Gordon. Ella despatxa un dels lladres amb un Batarang i els altres amb uns colps ben donats. L\'home de la parella rescatada diu \xc2\xabBatgirl ha tornat!\xc2\xbb. _NEWLINE_S\'envia a Canari Negre (Black Canary) i a Ca\xc3\xa7adora perqu\xc3\xa8 troben la nova Batgirl en el n\xc3\xbamero 98. Fingeixen atacar Gypsy i aix\xc3\xad atraure la nova Batgirl perqu\xc3\xa8 eix\xc3\xads del lloc on s\'ocultava. Se sobresalten quan Batgirl apareix, una xica jove en un vestit casol\xc3\xa0 i usant diverses frases de batalla com \xc2\xabla Venjan\xc3\xa7a Fosca\xc2\xbb. No obstant aix\xc3\xb2, ella anomena Ca\xc3\xa7adora pel seu nom real i sembla tenir poders metahumans, com la teleportaci\xc3\xb3, for\xc3\xa7a sobrehumana i habilitats curatives r\xc3\xa0pides. Ella va salvar Ca\xc3\xa7adora d\'un assass\xc3\xad i la va teleportar lluny, nom\xc3\xa9s per a reapar\xc3\xa8ixer darrere d\'Oracle al quarter general, dient, \xc2\xabhem de dedicar m\xc3\xa9s temps juntes, Babs\xc2\xbb. _NEWLINE_En el n\xc3\xbamero 99, Oracle i la nova Batgirl (qui aparentment tamb\xc3\xa9 t\xc3\xa9 cobertes algunes habilitats) lluiten i Oracle persuadeix la xica per a deixar de portar la disfressa de Batgirl mostrant-li imatges de l\'aut\xc3\xb2psia de Stephanie Brown (\xc3\xa0lies Spoiler). La xica diu a Oracle que ella deixar\xc3\xa0 de ser Batgirl per\xc3\xb2 afegeix que no deixar\xc3\xa0 de ser una superhero\xc3\xafna. En el n\xc3\xbamero 101, ella reapareix al quarter general d\'Oracle, portant una nova i semblant disfressa, i es fa dir Misfit.'